Ёсць у Смілавічах месца, пра якое ведаюць не толькі на Чэрвеньшчыне, але і далёка за межамі нашай Беларусі. Гэта сядзіба Ваньковічаў, а яшчэ яна – Агінскіх і Манюшкаў. Іх нашчадкі жывуць у розных краінах. А радавое гняздо – цудоўны палац, што мог бы стаць упрыгажэннем нашага пасёлка, — мы не змаглі зберагчы… Прычым імкліва разбурацца ён пачаў у апошнія гадоў трыццаць. Бо калі я яшчэ вучылася ў школе, гэты дом патрабаваў капітальнага рамонту, але не быў разбураны. У той яго палове, дзе цяпер абваліўся дах і зруйнаваны сцены, жылі сем’і маіх аднакласнікаў.